1.Jačanje jedinstvenog tržišta robe

Jedinstveno tržište robe jedno je od najvećih postignuća Europske unije. 2018. godine proslavit ćemo 25. godišnjicu njegova postojanja. Zasniva se na povjerenju između potrošača, poduzeća i nadležnih tijela. Potrošači moraju vjerovati da su proizvodi koje kupuju i upotrebljavaju sigurni. Poduzeća moraju moći vjerovati da se pravila na isti način primjenjuju na sve te jednako štite svakoga. Također, trebalo bi smanjiti birokraciju za mala i srednja poduzeća (MSP-ovi) kako bi se promicali poduzetništvo i stvaranje radnih mjesta. Povjerenje je omogućilo nezabilježenu integraciju tržišta unutar EU-a te je bilo i nastavlja biti temelj gospodarskog rasta. Dodana vrijednost industrije na realnoj je razini od 2009. u EU27 narasla za 25% (za 23% u EU 28). Njezin udio u gospodarstvu stoga je znatno porastao od 2009., s 15,5 % (14, 7% u EU28) na 17,1 % (16,1 % u EU28).

Kako je istaknuto u strategiji jedinstvenog tržišta, EU i jedinstveno tržište moraju se prilagoditi promjenama. Prepreke na tržištima proizvoda i usluga otežavaju učinkovitost, produktivnost i konkurentnost europskoga gospodarstva. Poduzeća često smatraju da ih se sputava zastarjelim i pretjerano opterećujućim propisima te ne mogu pronaći informacije koje im trebaju. Uz to, nepoštovanje pravila EU-a o proizvodima otežava stvaranje uistinu ravnopravnih tržišnih uvjeta.

Europski parlament i Europsko vijeće podržali su ciljeve strategije jedinstvenog tržišta te pozvali Komisiju da ukloni preostale prepreke i olakša rješavanje problema. Iz Programa čelnika proizlazi da će Europsko vijeće u ožujku 2018. preispitati napredak postignut u pogledu rokova za 2018. za strategije jedinstvenog tržišta.

Kako bi se iskoristio puni potencijal jedinstvenog tržišta robe i opravdalo povjerenje, potrebno je brzo ukloniti dva preostala strukturna nedostatka. Potencijal postoji, potrošači, poduzeća i nadležna tijela su spremni; moramo samo osigurati potrebne uvjete.

Prvi strukturni nedostatak jedinstvenog tržišta robe odnosi se na provedbu usklađenih pravila EU-a o sigurnosti proizvoda. Unatoč postojećim pravilima o sigurnosti sa širokim područjem primjene, na tržištu još uvijek ima previše nezakonitih i opasnih proizvoda. Ti proizvodi predstavljaju velike rizike za potrošače. Ne dobivaju proizvode koje očekuju te mogu biti izloženi rizicima za zdravlje. Izostanak provedbe pravila EU-a o proizvodima ne bi trebao dovesti do nepravedne prednosti za one koji namjerno pokušavaju zaobići osnovna pravila sigurnosti. Komisija je nedavno donijela mjere za poboljšanje provedbenog djelovanja protiv kršenja prava intelektualnog vlasništva. No vrijeme je da se učini više kako bi se osigurala sukladnost. Na tržištu veličine jedinstvenog tržišta tijela nadležna za provedbu u državama članicama moraju uspješno međusobno surađivati kako bi se opasni proizvodi brzo i učinkovito uklonili s tržišta.

Drugi strukturni nedostatak odnosi se na proizvode koji nisu obuhvaćeni usklađenim pravilima EU-a o sigurnosti proizvoda, ili su njima samo djelomično obuhvaćeni, na primjer namještaj, stolni proizvodi ili određeni građevni proizvodi. Ti se proizvodi mogu smatrati sigurnima i u skladu s javnim interesom u jednoj državi članici, no u drugoj državi članici pristup tržištu može im biti znatno otežan. Mogu postojati legitimne razlike s obzirom na nacionalne posebnosti. Međutim, svako bi odbijanje trebalo propisno opravdati i objasniti na temelju zabrinutosti u pogledu javnog poretka. Trebalo bi ponuditi pomoć kako bi se bolje razumjele i eventualno prevladale prepreke pristupu tržištu za te proizvode. Potrebno je poboljšati poslovne prilike, posebno za mala i srednja poduzeća.

Stoga Komisija danas predlaže sveobuhvatan „paket o robi” usmjeren na navedene nedostatke radi osiguravanja boljeg funkcioniranja jedinstvenog tržišta robe. Paket se sastoji od dva ambiciozna zakonodavna prijedloga. Prvim se nastoje poboljšati sukladnost i provedba pravila EU-a o proizvodima . Drugim se namjerava izmijeniti i olakšati upotreba načela uzajamnog priznavanja na jedinstvenom tržištu . „Paket o robi” dopunjuje se Izvješćem o primjeni Direktive (EU) 2015/1535 o utvrđivanju postupka pružanja informacija u području tehničkih propisa i pravila o uslugama informacijskog društva u razdoblju od 2014. do 2015. , Izvješćem o provedbi Uredbe (EZ) br. 765/2008 i neobvezujućim pravnim mjerama iz ove Komunikacije čiji je cilj izgraditi povjerenje u jedinstveno tržište.

2.Povjerenje u provedbu pravila EU-a o proizvodima

Sigurnost potrošača i zaštita okoliša temelji su jedinstvenog tržišta robe. Na razini EU-a usuglasili smo se o zajedničkim pravilima u pogledu sigurnosti i zaštite okoliša kako bismo se zaštitili od sigurnosnih rizika, onečišćenja i štete za okoliš. Ipak, mnogi su potrošači svjesno i namjerno zavaravani pri kupnji dizelskih automobila. Nažalost, automobili nisu bili jedina roba kod koje je zbog zaobilaženja pravila došlo do nepoštenog tržišnog natjecanja. Svaki se dan u Europi podaje velik broj opasnih proizvoda. Riječ je o različitim proizvodima, od onih pogrešno označenih do onih koji predstavljaju ozbiljan rizik za zdravlje ili okoliš.U razdoblju od 2011. do 2017. bilo je oko 2 500 incidenata u kojima je nezakonite proizvode trebalo povući s tržišta, a to je vjerojatno samo mali dio.

Pravila EU-a o proizvodima obuhvaćaju velik udio proizvoda proizvedenih u EU-u. Njihova je vrijednost 2 400 milijardi EUR te ih proizvodi ili distribuira oko 5 milijuna poduzeća. Pravilima EU-a omogućuje se slobodno kretanje proizvoda unutar Unije te se pritom osigurava visoka razina zaštite okoliša, zdravlja i sigurnosti. Za mnoge sektore poput sektora igračaka i električne opreme EU ima učinkovite nebirokratske načine omogućavanja pristupa tržištu. Ravnopravni tržišni uvjeti za poduzeća, s jasnim pravilima i visokom razinom zaštite potrošača, potrebni su kako bi jedinstveno tržište funkcioniralo.U ostalim sektorima kao što su sektor hrane, zdravlja bilja ili zdravlja životinja na temelju strogih pravila dogovorenih na razini EU-a već su postignuti povjerenje i ravnopravni tržišni uvjeti.

Živimo u svijetu na koji sve više utječu društvene promjene kao što su globalizacija i digitalizacija. Proizvodi i distribucijski lanci diljem EU-a sve su više međusobno povezani. S druge strane, nacionalnim tijelima za nadzor tržišta nedostaju resursi te su ograničena na svoje državno područje. Trebamo europsku perspektivu za provedbu. Istrage pokrenute u jednoj državi članici često završe na državnoj granici. Kako bi se ta neusklađenost prevladala, nadzor tržišta mora biti dosljedan bez obzira na to je li proizvod proizveden u EU-u ili izvan EU-a, ili na to je li kupljen na internetu ili u trgovini.

U skladu s ostalim inicijativama EU-a kao što su strategija industrijske politike, strategija jedinstvenog digitalnog tržišta i njezino preispitivanje u sredini razdoblja te akcijski plan za upravljanje carinskim pitanjima, Komisija predlaže jačanje provedbe zajedničkih pravila EU-a o sigurnosti. Potrebno je vratiti povjerenje potrošača u sigurnost proizvoda koje kupuju na internetu ili u trgovini. Ako se problemi pojave, moramo imati pravi okvir za uklanjanje rizika i uspostavu ravnopravnih tržišnih uvjeta.

Jedinstveno tržište robe podrazumijeva stvaranje gospodarskih prilika, poticanje konkurentnosti i omogućavanje EU-u da bude spreman za suočavanje s izazovima globalnog gospodarstva. Kako je naglašeno u Komisijinu dokumentu za razmatranje o iskorištavanju globalizacije, EU treba djelovati i ponovno uspostaviti ravnopravne tržišne uvjete strogom provedbom pravila EU-a. Na otvorenom jedinstvenom tržištu pravila postoje radi zaštite sigurnosti građana EU-a. Ono može dobro funkcionirati samo uz visoku razinu povjerenja u tu zaštitu. Stroga provedba ključna je za osiguravanje konkurentnosti među sukladnom robom, a ne među sukladnom i nesukladnom robom.

a) Pametna provedba na jedinstvenom tržištu bez granica

Nadzor tržišta obavljaju države članice. One na najbolji način mogu pratiti svoja tržišta i prema potrebi određivati kazne jer su „najbliže” incidentima, mogu prve reagirati te su najupućenije kad je riječ o njihovim gospodarstvima.

Međutim, isključivo nacionalna provedba nije dostatna. Više od 500 različitih tijela za nadzor tržišta (od jednog do njih preko 200 po državi članici) prati jedno jedinstveno tržište za određene proizvode. Poduzeća često imaju sjedište u mjestu različitom od mjesta u kojem se nalazi tijelo za nadzor tržišta koje je otkrilo problem. To dovodi do poteškoća u pogledu određivanja primjenjivog prava i nadležnosti, pristupa pravosuđu i izvršavanja odluka. Nepošteni dobavljači trenutačno zloupotrebljavaju tu fragmentaciju tržišta na štetu potrošača i sigurnosti proizvoda.

Unatoč spremnosti da se djeluje na nacionalnoj razini, provedbu na jedinstvenom tržištu robe često otežava nedostatak resursa (osoblja, proračuna, laboratorijskih kapaciteta), usklađenosti i razmjene informacija. Nepošteni trgovci mogu zarađivati stavljanjem opasnih proizvoda na tržište, no nadležna tijela su ta koja na kraju snose troškove, npr. plaćaju uništavanje tih proizvoda. Stoga na integriranom jedinstvenom tržištu robe rad nacionalnih tijela u cilju kontrole opasnih proizvoda treba biti bolje koordiniran kako se nepošteni trgovci ne bi mogli skriti iza granica te kako bi odgovor na nepoštovanje pravila EU-a bio jednak u cijeloj Uniji.

Ovaj je paket stoga velik korak prema pametnijoj provedbi, dopunjavanju i, prema potrebi, jačanju postojećeg i budućeg zakonodavstva Unije o usklađivanju.